Buxoro, Samarqand, Xiva va Shahrisabz shaharlarida xavfsiz turizmni taʼminlash chora-tadbirlari toʻgʻrisida
(resolution, 2023-12-29)

Oʻzbekiston Respublikasida turizmni rivojlantirish sohasida amalga oshirilayotgan islohotlarga muvofiq Buxoro, Samarqand, Xiva va Shahrisabz shaharlarida sayyohlik faoliyati xavfsizligini samarali taʼminlash va sayyohlik xizmatlari koʻrsatish uchun zarur shart-sharoitlar yaratish maqsadida Vazirlar Mahkamasi qaror qiladi: 1. Oʻzbekiston Respublikasi Ichki ishlar vazirligi, Axborot texnologiyalari va kommunikatsiyalarini rivojlantirish vazirligi, Turizmni rivojlantirish davlat qoʻmitasi hamda Buxoro, Samarqand, Xorazm va Qashqadaryo viloyatlari hokimliklari tomonidan ishlab chiqilgan Buxoro, Samarqand, Xiva va Shahrisabz shaharlarida xavfsiz turizmni taʼminlash konsepsiyasi 1-ilovaga* muvofiq maʼqullansin. 2. Oʻzbekiston Respublikasi Ichki ishlar vazirligi va Turizmni rivojlantirish davlat qoʻmitasi: Buxoro, Samarqand, Xiva va Shahrisabz shaharlarida xavfsiz turizmni taʼminlash konsepsiyasining (keyingi oʻrinlarda Konsepsiya deb ataladi) asosiy yoʻnalishlarini bosqichma-bosqich amalga oshirish boʻyicha “yoʻl xaritalari”ni ishlab chiqish hamda ularning sifatli bajarilishini taʼminlash boʻyicha ekspert guruhlarini bir hafta muddatda tashkil etsin; 2018-yil 1-yanvargacha Konsepsiyaning asosiy yoʻnalishlarini bosqichma-bosqich amalga oshirish boʻyicha “yoʻl xaritalari”ni tasdiqlasin; Konsepsiyaning asosiy yoʻnalishlarini amalga oshirish uchun xalqaro moliya institutlari va xorijiy hukumat tashkilotlarining mablagʻlarini hamda texnik koʻmaklashish mablagʻlarini, shuningdek, qonun hujjatlarida taqiqlanmagan boshqa manbalarni jalb qilsin; fuqarolik jamiyati institutlari, ommaviy axborot vositalari, ilmiy doiralar vakillari va xorijiy ekspertlarni keng jalb etgan holda uchrashuvlar, seminarlar, davra suhbatlari hamda matbuot anjumanlari oʻtkazilishini tashkil etsin. 3. 2017 — 2020-yillarda Buxoro, Samarqand, Xiva va Shahrisabz shaharlarida xavfsiz turizmni taʼminlash konsepsiyasini amalga oshirishga doir tashkiliy chora-tadbirlar dasturi (keyingi oʻrinlarda Dastur deb ataladi) 3-ilovaga* muvofiq tasdiqlansin. Quyidagilar moliyalashtirish manbalari etib belgilansin: videokuzatuv, ogohlantiruvchi aloqa tizimlarini joriy etish va qoʻshimcha svetoforlarni joylashtirish uchun — Oʻzbekiston Respublikasi Ichki ishlar vazirligining Moddiy-texnik bazani rivojlantirish, xodimlarni ijtimoiy ragʻbatlantirish va boshqa xarajatlar maxsus fondi mablagʻlari va Raqamli texnologiyalarni rivojlantirish jamgʻarmasi mablagʻlari; telekommunikatsiya tarmoqlarini qurish va oʻtkazish, maʼlumotlarga ishlov berish markazlarini tashkil etish uchun — Raqamli texnologiyalarni rivojlantirish jamgʻarmasi mablagʻlari va qonun hujjatlarida taqiqlanmagan boshqa manbalar. 4. Vazirliklar, idoralar va boshqa tashkilotlar rahbarlari zimmasiga Konsepsiyaning asosiy yoʻnalishlari va Dasturda nazarda tutilgan tadbirlarning oʻz vaqtida, sifatli va samarali amalga oshirilishi uchun shaxsiy masʼuliyat yuklansin. 5. Oʻzbekiston Respublikasi Ichki ishlar vazirligining Buxoro, Samarqand, Xorazm va Qashqadaryo viloyatlari ichki ishlar boshqarmalari tuzilmalarida boshliqlari bir vaqtning oʻzida viloyat ichki ishlar boshqarmalari boshliqlarining oʻrinbosarlari hisoblanadigan xavfsiz turizmni taʼminlash boshqarmalarini (keyingi oʻrinlarda boshqarmalar deb ataladi) tashkil etish toʻgʻrisidagi taklifiga rozilik berilsin. Quyidagilar boshqarmalar faoliyatining asosiy yoʻnalishlari etib belgilansin: bevosita sayyohlik namoyishi obyektlari va infratuzilmasi hududlarida jamoat tartibini saqlash, huquqbuzarliklarning barvaqt oldini olish va jinoyatchilikka qarshi kurash borasida ichki ishlar organlari faoliyatini tashkil qilish; xavfsiz turizmni taʼminlash sohasida ichki ishlar organlari faoliyatini axborot-texnik qoʻllab-quvvatlash, ular oʻrtasida muvofiqlashtirilgan oʻzaro hamkorlikni yoʻlga qoʻyish va qatʼiy nazorat qilish; sayyohlik namoyishi obyektlari va infratuzilmasi hududlarida yuzaga keladigan tezkor va jinoiy holatlarni tizimli tahlil qilish, sayyohlarga nisbatan sodir etiladigan huquqbuzarliklar sabablari va sharoitlarini aniqlash hamda ularni bartaraf etish yuzasidan manzilli chora-tadbirlar koʻrish. 6. Belgilansinki: Buxoro, Samarqand, Xorazm va Qashqadaryo viloyatlari ichki ishlar boshqarmalari tuzilmalaridagi boshqarmalar belgilangan shtatlar soni doirasida tashkil etiladi; boshqarmalarning shaxsiy tarkibi lavozimlari tanlov asosida yuqori malakali, birinchi navbatda, xorijiy tillarni biladigan mutaxassislar bilan taʼminlanadi; boshqarmalar xodimlari (xizmatchilari) uchun ularning lavozim maoshining 10 foizi miqdorida har oylik ustama belgilanadi; mazkur qaror bilan boshqarmalar uchun belgilangan jamlash tartibi, talablar, imtiyoz va preferensiyalar Oʻzbekiston Respublikasi Ichki ishlar vazirligi Transport va turizm obyektlarida xavfsizlikni taʼminlash departamentining Xavfsiz turizm boshqarmasiga hamda respublikaning boshqa hududlarida tashkil etiladigan xavfsiz turizmni taʼminlash boshqarmalariga tatbiq etiladi. 7. Oʻzbekiston Respublikasi Ichki ishlar vazirligi Moliya vazirligi bilan birgalikda: Oʻzbekiston Respublikasi Ichki ishlar vazirligining xarajatlar smetasi va shtat jadvaliga oʻzgartirishlar kiritsin; boshqarmalarning bevosita joylarda xavfsiz turizmni taʼminlash vazifalarini bajaradigan xodimlarini (xizmatchilarini) “Elektr tarjimon” dasturiy taʼminoti va elektron axborot tizimlari maʼlumotlar bazasidan foydalanish imkonini beradigan shaxsiy planshet kompyuterlari bilan taʼminlasin. 8. Oʻzbekiston Respublikasi Axborot texnologiyalari va kommunikatsiyalarini rivojlantirish vazirligi Dasturning xavfsiz turizmni taʼminlash sohasida axborot-kommunikatsiya texnologiyalarini joriy etish nazarda tutilgan tadbirlarining tizimli monitoringini va sifatli amalga oshirilishini taʼminlasin hamda ularning amalga oshirilayotgan “Xavfsiz shahar” yagona apparat-dasturiy kompleks loyihasiga mos kelishiga alohida eʼtibor qaratsin. 9. Oʻzbekiston Respublikasi Ichki ishlar vazirligi bir oy muddatda Buxoro, Samarqand, Xorazm va Qashqadaryo viloyatlari ichki ishlar boshqarmalarining xavfsiz turizmni taʼminlash boshqarmalari tuzilmalarini va ular toʻgʻrisidagi nizomlarni tasdiqlasin, shuningdek, ularning malakali mutaxassislar bilan butlanishini taʼminlasin. 10. Mazkur qarorning bajarilishini nazorat qilish Oʻzbekiston Respublikasi Ichki ishlar vaziri P.R. Bobojonov, Axborot texnologiyalari va kommunikatsiyalarini rivojlantirish vaziri vazifasini bajaruvchi Sh.X. Shermatov va Turizmni rivojlantirish davlat qoʻmitasi raisi A.A. Abduhakimov zimmasiga yuklansin.